
ПРАВИЛА
за работа и обучение в електронна среда

Настоящите правила регламентират дейностите, свързани с работата и обучението на всички участници в образователния процес в СУ „Никола Войводов“  в електронна среда от разстояние:
1. Общи положения
2. Дефиниции
3. Задължения на учителите
4. Задължения на учениците
5. Задължения на родителя

ГЛАВА I - ОБЩИ ПОЛОЖЕНИЯ
Обучението в електронна среда от разстояние в СУ „Никола Войводов“  за учебната 2020/2021 година се извършва посредством образователната платформа Microsoft Teams, избрана и гласувана с решение на Педагогически съвет Протокол №3/14.10.2020 г.
За осъществяване на своите дейности и комуникация между учители, родители и ученици, училището използва електронен дневник (https://platform.adminplus.bg).
Учениците в училището се обучават в дневна, присъствена форма. При извънредни обстоятелства, когато присъствения образователен процес в училището бъде преустановен - за отделен ученик, за отделна паралелка или за цялото училище, обучението на учениците се осъществява, доколкото и ако е възможно, в електронна среда чрез използване на средствата на информационните и комуникационните средства.
Училището предоставя съпътстваща обща подкрепа в хода на учебната година под формата на консултации и допълнително обучение по отделни учебни предмети. 
Консултациите и допълнителното обучение за преодоляване на образователни дефицити, в зависимост от конкретния случай, класа, техническите и технологичните възможности и в случаите, може да се осъществяват и в електронна среда от разстояние като се използват възможностите на образователна платформа Microsoft Teams и функционалност на домейна на МОН - edu.mon.bg. 
На общо основание на всички нуждаещи се ученици може да се оказва психологическа подкрепа, в т.ч. и от разстояние в електронна среда от училищния педагогически съветник по график.
ГЛАВА II - ДЕФИНИЦИИ
ОЕСР - Обучение от разстояние в електронна среда" е обучение от разстояние в електронна среда, при което обучаващият и обучаемите взаимодействат в реално време, едновременно, присъствено, чрез визуален контакт през електронна платформа.
СИНХРОННО - Синхронното дистанционно обучение възниква, когато учителят и учениците си взаимодействат на различни места, но в същото време. Синхронната онлайн комуникация използва работещи в реално време инструменти – инструменти, които позволяват на преподавателя и учениците  да комуникират едновременно. В електронна среда дистанционните учебни часове включват синхронен урок и синхронно взаимодействие на учителя с ученика.
Текущата обратна връзка за резултатите от обучението и текущото оценяване се осъществяват при синхронно взаимодействие на учителя с ученика от разстояние в електронна среда индивидуално или в група. 
При синхронно обучение от разстояние в електронна среда дистанционните учебни часове следват утвърденото седмично разписание. 
Примери за синхронни събития: виртуална класна стая, чат, видео или аудио конферентни връзки.
Продължителността на дистанционния учебния час за всички видове подготовка при синхронно обучение от разстояние в електронна среда не може да надвишава:
1. двадесет минути - в началния етап;
2. тридесет минути - в прогимназиалния етап;
3. четиредесет минути – в гимназиален етап.
НЕСИНХРОННО - Асинхронното дистанционно обучение възниква, когато учителят и учениците взаимодействат на различни места и по различно време. Асинхронната комуникация може да се провежда, дори ако ученикът и преподавателят са офлайн. При асинхронното обучение учениците обикновено сами, подготвят уроците си сами и почти не използват интернет като допълнително средство. В електронна среда дистанционните учебни часове включват наблюдение на урок без взаимодействие с учителя и с останалите ученици. 
Текущата обратна връзка за резултатите от обучението и текущото оценяване се осъществяват при несинхронно взаимодействие на учителя с ученика от разстояние в електронна среда индивидуално или в група. Домашните и цялата комуникация се осъществява чрез материали на хартиен носител, имейли, съобщения, форуми. 
При несинхронно обучение от разстояние в електронна среда директорът оповестява на електронната страница на училището график за дистанционните учебни часове и за текущата обратна връзка и оценяването. 
При несинхронно обучение от разстояние в електронна среда времето за дистанционните учебни часове не може да надвишава продължителността на часовете от дневното разписание.
Примери за асинхронни събития: публикуване на съобщения, изпращане на имейл съобщения, употреба на уики обекти или блогове. 
ОБРАЗОВАТЕЛНА ПЛАТФОРМА MICROSOFT TEAMS - Microsoft 365 е внедрена в училището, като всички учители и ученици разполагат с индивидуално потребителско име и парола.  
Платформата позволява използване на пространство за организиране, съхраняване и споделяне на файлове, възможност за онлайн създаване, редактиране и споделяне на Word, Excel, PowerPoint и OneNote документи, вариант за дистанционно обучение и изпитване и лицензирани софтуери. Microsoft Teams осигурява съвременна и модерна виртуална класна стая. 
Учителите могат да създават и оценяват онлайн тестове, след което да дават обратна връзка и бележки на своите ученици. Всички могат да създават интерактивни презентации и отчети, да обменят информация и идеи, да работят съвместно по проекти и много други. Платформата позволява дистанционно обучение. 
Учителите могат да изнасят уроци на живо онлайн, да показват презентации и да споделят екрана на своя компютър, а учениците да виждат през техните устройства. Всички могат да участват в урока чрез гласово общуване или чат.
ЕЛЕКТРОНЕН ДНЕВНИК – АдминПлюс е онлайн платформа, подпомагаща процеса на дигитализиране на образованието в България, в тясно сътрудничество с МОН. 
Платформата е интегрирана с: Националната електронна информационна система за предучилищното и училищно образование (НЕИСПУО) и нейните софтуерни приложения АдминПро и АдминЛ; облачната технология на Microsoft Office 365 и на Google G Suite; социалната мрежа Facebook.


ГЛАВА III - ЗАДЪЛЖЕНИЯ НА УЧИТЕЛИТЕ
1. При превключване от присъствено обучение в обучение от разстояние в електронна среда, организирането и провеждането му от страна на учителите е в рамките на уговорената продължителност на работното време, като при нормална продължителност на работното време за отчитане на деня като работен учителят трябва да има поне 5 астрономически часа работа, свързана с осъществяване на обучението, или поне 25 астрономически часа седмично (5 часа среднодневно) при работна седмица от 5 работни дни.
2. Учителят спазва продължителността на електронния учебен час - 20 минути за начален; 30 минути за прогимназиален етап; 40 минути за гимназиален етап и графика за междучасията.
3. Учителят предварително информира учениците за мястото и часа на провеждане на виртуалния учебен час, в случай че те са различни от установеното.
4. Учителят задължително въвежда отсъстващите ученици и темата за часа в хартиения и в електронния дневник (в случай, че учителят работи от училище) или само в електронния дневник (в случай, че и учителят работи в електронна среда от разстояние), непосредствено след или не по-късно от края на учебните часове за деня.
5. Учителят спазва графика за провеждане на консултации в електронна среда от разстояние, като редовно напомня и поканва учениците за деня, часа и мястото на провеждане.
6. Подбира подходящи безплатни и други образователни източници на интерактивно електронно съдържание, подпомагащо образователния процес.
7. Използва електронни учебници, работни листове, презентации, аудиофайлове, видеоматериали, образователни платформи.
8. Дава ясни и точни инструкции за начина и мястото за изпращане и получаване на обратна връзка от учениците - домашна работа, тестове, проекти и др.
9. Въвежда оценки и отзиви на учениците непосредствено след провеждане на учебния си час или учебните си часове за деня в хартиения и в електронния дневник (в случай, че учителят работи от училище) или само в електронния дневник (в случай, че и учителят работи в електронна среда от разстояние).
10. В случай на невъзможност учителят да проведе синхронен урок в електронна среда, поради независещи от него причини - технически, проблеми с интернет свързаност и др., същият уведомява за това училищното ръководство и веднага, щом това стане възможно, качва информация за пропуснатия урок като съобщение до родителите/учениците от съответния клас в електронния дневник и/или във виртуалната класна стая на класа в платформата MS Teams.


ГЛАВА IV - ЗАДЪЛЖЕНИЯ НА УЧЕНИЦИТЕ

1. Пише и говори на съвременен български език във виртуалната класна стая.
2. Влиза навреме във виртуалната класна стая и само ако е поканен.
3. Не провежда лични разговори във виртуалната класна стая.
4. Изключва микрофона си, не вдига шум и не пречи на учителя при провеждане на образователния процес.
5. Не изключва микрофоните на други ученици и учителя по време на часа във виртуалната класна стая.
6. Изпраща домашните поставени от учителя в срок и според инструкциите на учителя в платформата Teams и/или в електронния дневник. 
7. Спазва продължителността на електронния учебен час - 20 минути за начален и 30 минути за прогимназиален етап; 40 минути за гимназиален етап и графика за междучасията.
8. Спазва началото на всеки учебен час по седмичното разписание в случай, че няма обявена промяна по обективни причини.
9. В случай на невъзможност ученикът да присъства на синхронен урок в електронна среда, поради независещи от него причини - технически, проблеми с интернет свързаност и др., същият уведомява за това класния ръководител/учител (ако ученикът е от начален етап - това се извършва от родителя) като се информира за пропуснатия материал.
10. Не качва и не показва лични и чужди снимки и клипове.
11. Не изнася в други чатове записи на проведени часове.



ГЛАВА V - ЗАДЪЛЖЕНИЯ НА РОДИТЕЛИТЕ
1. Осигуряват  необходимите технически и технологични условия за пълноценно участие в обучението.
2. Осигуряват  спокойна заобикаляща среда на ученика за провеждане на часове от разстояние. 
3. Поддържат  връзка с класния ръководител.
4. Следят резултатите от обучението в електронния дневник. 
5. Не се включва и не нарушава провеждането на синхронните учебни часове в директен контакт и разговор с учителя по време на часа. При необходимост се свързва с учителя в удобно и за двете страни време. 
6. Осигурява редовното присъствие на ученика и своевременно уведомява класния ръководител за отсъствие на ученика по уважителни причини. 
7. В случай на невъзможност ученикът да присъства на синхронен урок в електронна среда, поради независещи от него причини - технически, проблеми с интернет свързаност и др., родителят уведомява за това класния ръководител/учител, като своевременно се информира за пропуснатия материал. 
8. Подпомага процеса на самоподготовка на ученика и съдейства за изграждане на навици за самостоятелно учене. 
9. Не изнася в други чатове записи на проведени часове.



Настоящите правила подлежат на актуализация при промяна на обстоятелствата по създаването им.

Приети на Педагогически съвет с протокол № 4/05.11.2020 г.

Съгласувани с председателите на Обществения съвет и Училищното настоятелство

